Suomen Nettikirpputorit

Suomen Nettikirpputorit on suomalainen nimillä Vähänkäytetty.fi ja Netflea toimiva verkkokauppayritys. Vuonna 2019 sen liikevaihto oli 1,4 miljoonaa euroa ja tappio 252 000 euroa. 

Oulusta lähtöisin olevassa palvelussa myyjä ja ostaja eivät tee keskenään kauppaa, vaan rahaliikenteestä ja ostoksen lähettämisestä ostajalle huolehtii palveluntarjoaja.

Historia
Ossi Salo perusti Vähänkäytetty.fi-sivuston vuonna 2014. Hän sai idean sivustolle seuratessaan vaimoaan, joka tilasi nettikirpputoreilta vaatteita pariskunnan vauvalle. Ostaja viestitteli myyjän kanssa, sopi kaupoista, maksoi ja haki lopulta paketin postista. Itsekin verkkokauppa-alalla työskennellyt Salo ei ymmärtänyt toiminnan logiikkaa: miksi maksaa kolmen euron vaatteesta viiden euron postimaksu ja miksi käyttää niin suuri vaiva käytettyjen ja edullisten tuotteiden myymiseen ja ostamiseen. Kun hän kertoi tuttavilleen ideastaan, uudenlaisesta nettikirppiksestä, joka hoitaisi logistiikan asiakkaidensa puolesta ja sallisi ostajien tilata yhdellä postimaksulla tuotteita eri myyjiltä, nämä pitivät ajatusta hyvänä, mutta miettivät logistiikan toimivuutta. Salolla oli kokemusta logistiikan hoitamisesta silloisessa työpaikassaan, joten hän jätti päivätyönsä ja lähti toteuttamaan ideaansa. Yrityksen toinen perustaja on Pekka Manninen. Alkuvaihetta rahoitettiin Tekesin lisäksi sijoittajien avulla. Alkuvaiheessa yritys keskittyi lasten vaatteisiin ja tarvikkeisiin sekä harrastusvälineisiin. Jo muutaman ensimmäisen viikon aikana myytäviä tuotteita kertyi tuhansia noin parilta sadalta myyjältä.

Vuonna 2016 yrityksen liikevaihto oli puoli miljoonaa euroa ja liikevaihdon kasvu oli viisinkertainen edelliseen vuoteen verrattuna. Sivustolla kävi miljoona suomalaista.

Vuonna 2017 palvelu avasi verkkosivut 12 maassa, ja alkoi markkinoida erityisesti Saksassa, Puolassa, Hollannissa, joihin tehtiin omat kieliversiot, sekä Itävallassa ja Belgiassa. Alustalla oli tällöin myynnissä 40 000 tuotetta ja yritys työllisti kymmenen henkilöä. Kansainvälistymiseen se haki rohkaisua Finpron järjestämästä kolmevuotisesta eCom Growth -kasvuohjelmasta. Kasvuohjelman kautta yritys pääsi tapaamaan tahoja eri maissa ja kuuli tärkeitä oppeja muilta suomalaisilta verkkokauppiailta. Eri markkinoille mietittiin vähän erilaisia toimintamalleja: siinä missä Puolassa on suuri kysyntä käytetyille vaatteille, Italiasta löytyisi paljon vaatteiden myyjiä. 

Vuonna 2018 Netflean kautta myytiin kuukausittain parhaimmillaan noin 50 000 tuotetta. Yrityksen tulos nousi ensimmäistä kertaa kuukausitasolla kannattavaksi. Siihen asti haasteita oli tuonut toimivien järjestelmien rakentaminen. Netflean suurimmat haasteet olivat olleet siinä, että se oli kehittänyt uudenlaista konseptia, eikä voinut kopioida asioita muilta. Siksi se sai tehdä paljon omaa tuotekehitystä.

Syksyyn 2020 mennessä yrityksen kautta oli myyty yli miljoona second hand -tuotetta. Se lanseerasi palvelumallin, jossa palvelun muut käyttäjät voivat hoitaa sekä tuotteiden kuvaamisen että hinnoittelun myyjän puolesta. Uuteen tehtävään koulutettiin "kirppismestareita", jotka työskentelevät omassa kodissaan omalla aikataulullaan. Myyjä lähettää vaatteensa Vähänkäytetty.fi:lle, joka toimittaa ne kirppismestarille. Palvelua pilotoitiin kesällä 50 kirppismestarin ja 500 myyjän kanssa. Yrityksen tavoite oli löytää tuhat kirppismestaria vuoden loppuun mennessä.

Palvelu
Netflean toimintaperiaate on vertaisverkkokauppa, jossa tuotteen myyjät ottavat kuvat myytävistä tuotteista, kirjoittavat niistä kuvaukset, hinnoittelevat tuotteet ja lähettävät tavarat yhdessä paketissa yrityksen varastoon Ouluun. Yrityksen keskusvarasto sijaitsi ensin Oulussa, sittemmin se on muuttanut Tallinnaan. Netflea lisää tavarat sivustolleen, kun ne ovat saapuneet varastolle. Tekstit käännetään eri kieliversioihin sopiviksi. Kun ostaja on maksanut tuotteet verkkokaupassa, Netflea.com lähettää ne asiakkaalle. Pakettien toimitukseen käytetään Postia ja DHL:ää. 

Vuonna 2018 vaatteiden keskimääräinen myyntihinta oli 5–6 euroa. Vuonna 2017 myyntiin tulleista tavaroista meni kaupaksi 80 prosenttia. Tavaroita pidetään myynnissä useita kuukausia ja tuotteiden hintoja lasketaan säännöllisesti. Myymättä jääneet tavarat voi joko lahjoittaa hyväntekeväisyyteen tai saada takaisin itselleen.

Lähteet

Aiheesta muualla
vahankaytetty.fi
netflea.com, netflea.de, netflea.nl, netflea.pl
Suomela: Netin vertaiskauppa kasvaa hurjaa vauhtia
PAM: Verkkokaupat tarjoavat digitaalisin välinein tehtäviä töitä toimialojen raja-alueilla, 22.10.2019

Suomalaiset verkkokaupat